Илиянци
Илѝянци е северен квартал на София в административен район „Надежда“. Кварталът е застроен предимно с еднофамилни и многофамилни тухлени сгради от тип ниско застрояване. Основни пътни артерии, свързващи „Илиянци“, са булевард „Рожен“ и Северната скоростна тангента. В района има клон на Български пощи (п.к. 1271), поликлиника, читалище, 98-о начално училище „Св. св. Кирил и Методий“, детска градина № 83 „Славейче“ (с яслени групи), полицейски инспектор, ТОТО пункт, Изипей, магазини за хранителни стоки, включително и магазин ЦБА, ветеринарен кабинет и множество други малки и средни търговски обекти, както и Илиянски манастир „Свети Пророк Илия“. В промишлената зона – извън жилищната част на „Илиянци“, се намират стопански обекти като – „Астера“, „Софарма“, „Арома“, „Елпром“, „Хюндай“ и други. На 1,4 km южно от квартала по бул. „Рожен“ се намира и един от най-големите търговски центрове в България – едноименният Стоков базар „Илиянци“.

Местоположението и оформената индустриална зона привличат в ПЗ-Илиянци много инвеститори.

География 
Централната част на Илиянци е разположена на голям хълм. На изток и север тече река Какач. На север е кв. Требич, на изток – кв. Бенковски, а на юг – кв. Свобода.

Намира се на 6 km. северна посока от центъра на гр. София.

История 
Данни за село Илиянци има от 1578 г. Основано е край манастир „Св. Илия“, откъдето идва и името му. Селото е присъединено към София със статут на квартал през 1961 г.

Забележителности 
 Манастир „Св. Илия“ – вътре има стенописи, а олтарът е от най-старите и е от дялан каменен блок. Някога в центъра на купола е имало вековно дърво, изкоренено след 1944. Пак по това време всички стенописи са варосани – спасява ги наслоеният пушек и столетията изпарения от восъчните свещи. Днес варта я няма, благодарение на реставраторски усилия от след 1989 г. Смята се, че манастирът е бил крепостен, чиято цел е да охранява подстъпите към София. Вероятно датира от преди 1396 г. През 70-те са правени разкопки на района около манастира и са открити скелети на млади хора – най-вече мъже – загинали от насилствена смърт. Скелетите са прибрани в хранилищата на НИМ. Манастирът разполага с дървена камбанария.
 Стадион Локомотив
 Северен парк
 Военно Поделение „Илиянци“ – не може да бъде посетено, води се обект на НАТО, но може да се види отвън – откъм пътя между Илиянци и Требич.
 В района на кв. Илиянци се намира голям разсадник, който е разделен на части, в които се отглеждат различни видове дървета: дъб, ела, бор, орех и явор.

Икономика 
 Стоков базар Илиянци – един от най-големите търговски центрове в България.
 Множество промишлени обекти като „Арома“, „Астера“, „Хюндай Хеви Индъстрис“, „Елпром ЗЕМ“ (Завод за електрически машини), „Софарма“, „ИММИ“, ЗММ-София, ММТ Инженеринг, Вайспрофил, петролен терминал и т.н.
 Църковен завод – единствената свещоливница на територията на Софийска област
 Животновъдство и земеделие
 Военен полигон
 Петролна база София

Транспорт 
 Железопътна гара
 Автогара – северни крайградски линии
 Автобусни линии – 26, 27 и 29. Обръщалото на автобуси 83 и 108 е в рамките на кметството.
 Трамвайни линии 11 и 12

Редовни събития 
 Годишен събор на 2 август (Илинден по стар стил)

Външни препратки 
 Стоков базар Илиянци
 Мол Илиянци – снимки информация

Район Надежда
Квартали и жилищни комплекси на София
Исторически села в област София